Registracije besednega znaka MANPOWER kot znamke Skupnosti za proizvode in storitve iz razredov 9, 16, 35, 41 in 42 v smislu Nicejskega aranžmaja ni mogoče razveljaviti zaradi obstoja razloga za zavrnitev iz člena 7(1)(c) Uredbe št. 40/94 o znamki Skupnosti.

Navedeni znak je v Združenem kraljestvu, Nemčiji in Avstriji opisen v smislu 7(1)(c) navedene uredbe za storitve agencije za zaposlovanje ali agencije za začasno zaposlovanje iz razreda 35 navedenega aranžmaja, za katere je bil registriran, z vidika celotnega za delo sposobnega prebivalstva. V Združenem kraljestvu in na Irskem ima namreč angleška beseda „MANPOWER“ dejansko neposredno in konkretno zvezo z obravnavanimi storitvami, ki zadevni javnosti omogoča, da nemudoma in brez pomisleka prepozna opis teh storitev. V Nemčiji in Avstriji je ta izraz v slovarju Duden izenačen s pojmom „Arbeitskraft“ (delovna sila). Upoštevni nemško govoreči potrošniki naj bi torej nemudoma in brez pomisleka vzpostavili neposredno in konkretno zvezo med besedo in storitvami agencij za zaposlovanje in agencij za začasno zaposlovanje. To velja še toliko bolj, ker je beseda „MANPOWER“, kot izhaja iz uvoda v seznam dodatnih nemških besed, modna v nemškem jezikovnem referenčnem sistemu.

Navedeni znak je prav tako opisen v Združenem kraljestvu, na Irskem, v Nemčiji in Avstriji za večino proizvodov in storitev iz razredov 9, 16, 41 in 42 navedenega aranžmaja, za katere je bil registriran, z vidika celotnega za delo sposobnega prebivalstva. Prvič, to besedo je mogoče razumeti, kot da opredeljuje vsebino teh proizvodov in storitev, če se te uporabijo za storitve agencije za zaposlovanje. V tem okviru naj bi upoštevna javnost, ki je za te proizvode in storitve ista kot javnost, opredeljena za storitve agencije za zaposlovanje ali agencij za začasno zaposlovanje iz razreda 35, v zadevni znamki prepoznavala neposredno in konkretno povezavo z navedenimi proizvodi in storitvami. Drugič, v obsegu, v kakršnem ti proizvodi in storitve vključujejo proizvode ali storitve, ki nimajo nobene zveze s storitvami zaposlovanja in začasnega zaposlovanja, je treba poudariti, da je bila beseda „MANPOWER“ registrirana za te proizvode oziroma storitve kot celoto.

Nasprotno pa na Nizozemskem, Švedskem, Danskem, Finskem in v drugih državah članicah Skupnosti, ki niso angleško govoreče, navedeni znak ni opisen za proizvode in storitve iz razredov 9, 16, 35, 41 in 42 v smislu Nicejskega aranžmaja, za katere je bil registriran, z vidika celotnega za delo sposobnega prebivalstva. Ni bilo namreč dokazano, da se je angleščina – čeprav le kot druga možnost poleg nacionalnega jezika – uporabljala v zvezi s proizvodi in storitvami, ki jih varuje znamka, za naslavljanje pripadnikov upoštevne javnosti.

Glede na to je znamka v Združenem kraljestvu, na Irskem, v Nemčiji in Avstriji pridobila razlikovalni učinek z uporabo za storitve agencije za zaposlovanje ali agencij za začasno zaposlovanje iz razreda 35. Ta razlikovalni učinek zadeva tudi proizvode in storitve iz drugih razredov, ki jih varuje znamka. Znamka je namreč opisna le za nekatere proizvode in storitve iz razredov 9, 16, 41 in 42. Besedo „MANPOWER“ je mogoče razumeti, kot da izraža vsebino izključno tistih proizvodov in storitev, ki se uporabljajo v okviru storitev agencije za začasno zaposlovanje, in potrošnik, ki te proizvode in storitve iz razredov 9, 16, 41 in 42 poveže s storitvami agencije za zaposlovanje ali agencije za začasno zaposlovanje, lahko znamko razume kot označbo izvora teh proizvodov in storitev, pri čemer se ta označba nanaša na imetnika.

(Glej točke od 57 do 59, od 66 do 68, 79, 80, 85, od 89 do 92, od 135 do 141, 144 in 145.)